Broj: 711-I-114-P-84-19/20-03-18

Zagreb, 11. listopada 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marijana Kustića, zastupnika u Hrvatskom saboru do 5. travnja 2019.g.,** na 65. sjednici, održanoj 11. listopada 2019.g., donosi sljedeću

**ODLUKU**

1. **Pokreće se postupak protiv dužnosnika Marijana Kustića, zastupnika u Hrvatskom saboru do 5. travnja 2019., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku dostavi pisano očitovanje o utvrđenom neskladu i istom priloži odgovarajuće dokaze potrebne za usklađivanje prijavljene imovine u Izvješćima o imovinskom stanju dužnosnika podnesenim Povjerenstvu i to u Izvješću od 9. srpnja 2017., Izvješću od 27. veljače 2019. i u Izvješću od 5. travnja 2019. te stanja imovine u pogledu pokretnine – ručnog sata vrijednosti veće od 30.000,00 kuna stečene 2017.g., s imovinom utvrđenom u postupku provjere na temelju pribavljenih podataka o imovini dužnosnika.**
2. **Poziva se dužnosnik Marijan Kustić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Na temelju članka 3. stavka 1. točke 3. ZSSI-a, zastupnici u Hrvatskom saboru su dužnosnici u smislu ZSSI-a. Uvidom u Registar dužnosnika utvrđeno je da je Marijan Kustić u razdoblju od 5. veljače 2016. do 14. listopada 2016. te od 9. lipnja 2017. do 5. travnja 2019. obnašao dužnost zastupnika u Hrvatskom saboru. Stoga je dužan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Člankom 8. stavkom 3. ZSSI-a propisana je obveza dužnosnika, koji su na izborima ponovno izabrani na istu dužnost, da u roku od 30 dana od stupanja na ovu dužnost podnesu izvješće Povjerenstvu o svojoj imovini.

Na temelju članka 8. stavka 7. podstavka 2. ZSSI-a, podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke o pokretninama veće vrijednosti. Sukladno odredbi članka 8. stavka 8. ZSSI-a, pod pokretninama veće vrijednosti iz stavka 7. podstavka 2. ovog članka podrazumijevaju se vozila, plovila, zrakoplovi, radni strojevi, lovačko oružje, umjetnine, nakit, drugi predmeti osobne uporabne vrijednosti, vrijednosni papiri, životinje i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta.

Izvješće o imovinskom stanju dužnosnika se sukladno članku 8. stavku 9. ZSSI-a podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Dužnosnik Marijan Kustić podnio je Povjerenstvu pet izvješća o imovinskom stanju u elektroničkom obliku i to Izvješće od 4. ožujka 2016. povodom stupanja na dužnost zastupnika u Hrvatskom saboru, Izvješće od 23. prosinca 2016. povodom prestanka obnašanja iste dužnosti, zatim Izvješće od 9. srpnja 2017. povodom stupanja na dužnost zastupnika u Hrvatskom saboru, Izvješće od 27. veljače 2019. povodom bitne promjene te Izvješće od 5. travnja 2019. povodom prestanka obnašanja navedene dužnosti.

U Izvješću o imovinskom stanju podnesenom 9. srpnja 2017. dužnosnik je u rubrici „Podaci o ostalim pokretninama pojedinačne vrijednosti veće od 30.000,00 kuna“, u kojoj se prijavljuju pokretnine koje se ne upisuju u javne registre, naveo podatak da takve pokretnine u njegovom vlasništvu (odnosno vlasništvu njegove malodobne djece) ne postoje.

U izvješću o imovinskom stanju podnesenom 27. veljače 2019.g., dužnosnik je u rubrici „Podaci o ostalim pokretninama pojedinačne vrijednosti veće od 30.000,00 kuna“ naveo podatak da u osobnom vlasništvu ima nakit odnosno ručni sat marke Panerai, vrijednosti 30.000,00 kuna te da je isti stekao kao obiteljski poklon. Iste podatke o vlasništvu navedenog ručnog sata dužnosnik je naveo i u Izvješću o imovinskom stanju podnesenom 5. travnja 2019.

Povjerenstvo je izvršilo uvid u članak objavljen na internetskom portalu medijske kuće N1 dana 6. ožujka 2019.g., pod naslovom „HDZ-ov saborski zastupnik skupocjeni sat prijavio nakon upita N1 televizije“. U tekstu se navodi da je dužnosnik Marijan Kustić vlasnik sata Panerai Luminor GMT, čija je cijena 7.500 dolara, odnosno oko 48.000 kuna, što se vidi i na službenim stranicama proizvođača. U navedenom objavljenom tekstu se ukazuje da su dužnosnici prema zakonu u imovinskoj kartici dužni prijaviti svaku pokretninu vrjedniju od 30.000 kuna, ali da je dužnosnik Marijan Kustić ovaj sat nije prijavio do upita novinara kuće N1.

U objavljenom tekstu citira se odgovor koji je dužnosnik Marijan Kustić dao novinarima na njihov upit: "*Istina je da posjedujem navedeni ručni sat koji sam dobio kao poklon 2017. godine. S obzirom da sam sat dobio kao poklon od obitelji, nisam bio svjestan njegove točne vrijednosti i obveze da ga unesem u svoju imovinsku karticu. Žao mi je zbog toga, a hvala g. Krešiću što mi je na nju ukazao u telefonskom upitu 27. veljače. Nakon što mi je skrenuta pozornost na tu činjenicu i nakon što sam postao svjestan ove pogreške, napravio sam odgovarajuću korekciju u svojoj imovinskoj kartici što je vidljivo iz dokumentacije koju Vam dostavljam u privitku*". U tekstu je objavljena i poveznica na službenu mrežnu stranicu proizvođača satova Panerai i to na sat model „Luminor GMT - 44mm“ za koji je navedena cijena 7.500,00 američkih dolara neto (bez poreza).

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera. Redovita provjera provodi se sukladno člancima 24. do 26. ZSSI-a. Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je ako dužnosnik ne dostavi Povjerenstvu pisano očitovanje iz članka 26. Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. navedenog Zakona te će o tom obavijestiti nadležna državna tijela.

Povjerenstvo je na temelju podatka objavljenog u medijima, potvrđenog od strane dužnosnika podatkom u podnesenom Izvješću o imovinskom stanju, utvrdilo da je dužnosnik vlasnik ručnog sata marke Panerai. Međutim, na temelju podatka objavljenog u medijima, i poveznice na službene stranice proizvođača ove marke sata, Povjerenstvo je steklo saznanje da se radi o satu marke Panerai, modelu „Luminor GMT - 44mm“, protuvrijednosti oko 48.000 kuna, dakle više od 30.000,00 kuna, kako je to prijavio dužnosnik.

Povjerenstvo je uvidom na službenu mrežnu stranicu proizvođača satova Panerai i to na sat model „Luminor GMT - 44mm“ utvrdilo da je doista navedena cijena 7.500,00 američkih dolara neto (bez poreza). Nedvojbeno, sat na ruci dužnosnika na fotografiji objavljenoj uz predmetni medijski članak izgleda upravo kao navedeni model Luminor GMT - 44mm prema specifičnim vizualnim obilježjima na brojčaniku. Podredno, utvrđeno je da najjeftiniji sat na istoj stranici košta 4.900,00 američkih dolara bez poreza. Radi potvrde ovog zaključka, Povjerenstvo je provjerilo dostupne podatke o kretanju tečaja američkog dolara i hrvatske kune tijekom 2017.g., kada je dužnosnik stekao predmetni ručni sat te je utvrdilo da se tečaj kretao između 7,00 kuna za 1 dolar početkom godine do 6,00 kuna za 1 dolar.

Imajući u vidu da ukoliko dužnosnici tijekom mandata steknu određenu pokretnu stvar da onda, s obzirom da su dužni stjecanje prijaviti u istoj godini, prijavljuju vrijednost iste stvari sukladno njenoj kupoprodajnoj cijeni, osim ako postoje neki osobiti razlozi koji mijenjaju vrijednost iste stvari. Iz navedenog proizlazi da je vrijednost navedenog ručnog sata koji je dobio odnosno koju je trebao prijaviti, i to kada se u vrijednost ne bi uračunavao iznos poreza (iako je isti dio kupoprodajne cijene), između 45.000,00 i 52.500,00 kuna, a dakle još i više nakon obračuna poreza. Podredno je Povjerenstvo konstatiralo da, imajući u vidu navedeno kretanje tečaja američkog dolara, da niti jedan ponuđeni sat na službenoj mrežnoj stranici satova Panerai, ne vrijedi manje od 30.000,00 kuna.

Na temelju izjave dužnosnika koju je dao u medijima, da je navedeni ručni sat stekao odnosno da mu je poklonjen 2017.g., Povjerenstvo je zaključilo da je dužnosnik propustio u Izvješću o imovinskom stanju, koje je podnio 9. srpnja 2017. prijaviti navedeni ručni sat (ukoliko ga je stekao do trenutka podnošenja toga Izvješća) odnosno da je propustio postupiti po obvezi da predmetnu nekretninu veće vrijednosti prijavi u izvješću o imovinskom stanju povodom bitne promjene u imovini do kraja 2017. godine u kojoj je istu pokretninu stekao.

Ujedno, Povjerenstvo je zaključilo da je u Izvješćima o imovinskom stanju podnesenim 27. veljače 2019. i 5. travnja 2019. dužnosnik naveo podatak o vrijednosti predmetnog ručnog sata, koji se bitno razlikuje od podatka o vrijednosti predmetnog ručnog sata, citiranog u navedenom medijskom članku, a koja vrijednost je u bitnom potvrđena uvidom na podatke na službenim mrežnim stranicama satova marke Panerai gdje se predmetni sat nudi na prodaju.

Slijedom navedenog, usporedbom podataka iz navedenih Izvješća o imovinskom stanju dužnosnika, podnesenog 9. srpnja 2017., 27. veljače 2019. i 5. travnja 2019. te stanja imovine stečene 2017.g., kako proizlazi iz dužnosnikove izjave medijima i naknadno prijavljenih podataka, utvrđen je nesklad između prijavljenih i prikupljenih podataka u pogledu pokretnine vrijednosti veće od 30.000,00 kuna, i to na način da je nesklad u pogledu svih traženih podataka (dakle, da uopće ovu pokretninu ima u svojoj imovini) trajao počevši od isteka roka za prijavu ove imovine krajem 2017.g. zaključno do 27. veljače 2019.g., kada je dužnosnik podnio Izvješće o imovinskom stanju u kojem je predmetnu pokretninu veće vrijednosti prijavio, a od tog trenutka nadalje postoji nesklad samo u pogledu prijavljene i utvrđene vrijednosti pokretnine.

Stoga je Povjerenstvo, sukladno članku 26. ZSSI-a, Zaključkom broj 711-I-1423-P-84/19-02-18 od 22 srpnja 2019.g. pozvalo dužnosnika Marijana Kustića da se u danom roku od 15 dana pisanim putem očituje o utvrđenom neskladu te da očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere. U Zaključku je dužnosnik pozvan da se očituje posebno u pogledu podataka kada je točno stekao predmetni ručni sat, radi li se o modelu koji se navodi u medijima i potvrđuje li navedenu vrijednost istog ručnog sata, kako proizlazi sa službene stranice proizvođača, a u suprotnom o kojem se točno modelu radi i koja mu je vrijednost.

Na temelju danog pristanka dužnosnice na elektroničku dostavu akata Povjerenstva, navedeni Zaključak od 22. srpnja 2019.g. dužnosniku je upućen elektroničkom dostavom, putem korisničkog računa dužnosnika, osnovanog na službenoj mrežnoj stranici Povjerenstva, vezanog za adresu elektroničke pošte koju je dužnosnica naznačila prilikom otvaranja korisničkog računa.

Uvidom u evidenciju Povjerenstva o elektroničkoj dostavi utvrđeno je da je u sustavu zabilježeno da je automatska poruka o elektronički upućenom Zaključku zabilježena na poslužitelju za primanje elektroničke pošte istog dana kad je poslana, 24. srpnja 2019., a da je dužnosnik i otvorio elektronički dostavljeni Zaključak istoga dana, 24. srpnja 2019.

Međutim, u dodijeljenom zakonskom roku od 15 dana, kao niti do dana donošenja ove odluke, dužnosnik nije dostavio očitovanje o utvrđenom neskladu između prijavljene imovine u izvješćima o imovinskom stanju dužnosnika, podnesenim 9. srpnja 2017., 27. veljače 2019. i 5. travnja 2019. te prikupljenih podataka o imovini dužnosnika.

Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom Izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvo ga je prikazao u podnesenom Izvješću o imovinskom stanju, a da podaci koje je utvrdilo Povjerenstvo odnosno koji proizlaze iz pribavljene dokumentacije nadležnih tijela ne prikazuju stvarno stanje.

Slijedom navedenoga, Povjerenstvo je utvrdilo da je dužnosnik prijavio stjecanje predmetnog ručnog sata kao pokretnine veće vrijednosti u dva izvješća o imovinskom stanju podnesena 2019., dok je uvidom u relevantne podatke i izjavu koju je dužnosnik dao medijima utvrđeno da je predmetni ručni sat stekao još 2017.g. te da je vrijednost istog sata okvirno više od 45.000,00 kuna, što je značajna razlika odnosno nesklad u odnosu na prijavljenu vrijednost.

Slijedom navedenog, Povjerenstvo je na temelju članka 27. ZSSI-a donijelo odluku da se pokreće postupak protiv dužnosnika Marijana Kustića zbog moguće povrede odredbi članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku dostavi pisano očitovanje o utvrđenom neskladu i istom priloži odgovarajuće dokaze potrebne za usklađivanje prijavljene imovine u Izvješćima o imovinskom stanju dužnosnika podnesenim Povjerenstvu i to u Izvješću od 9. srpnja 2017., Izvješću od 27. veljače 2019. i u Izvješću od 5. travnja 2019. te stanja imovine u pogledu pokretnine – ručnog sata vrijednosti veće od 30.000,00 kuna stečene 2017.g., s imovinom utvrđenom u postupku provjere na temelju pribavljenih podataka o imovini dužnosnika. Stoga je Povjerenstvo donijelo odluku kao u točki I. izreke.

Sukladno odredbi članka 39. stavka 3. ZSSI-a, u točki II. izreke poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marijan Kustić, elektroničkom dostavom
2. Objava na internetskoj stranici Povjerenstva
3. Pismohrana